text: Kvinde død efter brand i lejlighed i Haderslev 
  26 januar 2014 kl. 09.45
  En kvinde er fundet død i en lejlighed efter en brand i Haderslev søndag morgen. Årsagen til branden er uvis.
  En kvinde er omkommet i en lejlighedsbrand i Haderslev søndag morgen. Branden er slukket, og Syd- og Sønderjyllands Politi formoder, at den omkomne er lejlighedens beboer.
  - Branden er slukket, men vi ved endnu ikke, hvordan den er startet. Vi formoder, at den omkomne kvinde er lejlighedens beboer, siger vagtchef Ivan Gohr Jensen til Ritzau.
  Branden brød ud på Hiort Lorentzens Vej i Haderslev, og politiet fik alarmen lidt over klokken seks søndag.
  Flammerne nåede ikke at sprede sig til lejlighederne omkring kvindens hjem.
  